Document ID: 32000R0007

Uredba Sveta (ES) št. 7/2000
z dne 21. decembra 1999
o spremembi Uredbe Sveta (ES) št. 517/94 o skupnih pravilih za uvoz tekstilnih izdelkov iz nekaterih tretjih držav, ki jih ne urejajo dvostranski sporazumi, protokoli ali drugi dogovori ali druga posebna uvozna pravila Skupnosti
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 133 Pogodbe,
ob upoštevanju predloga Komisije,
ob upoštevanju naslednjega:
(1) Uredba (ES) št. 517/94 [1], zlasti njeni prilogi III B in VI, določa letne količinske omejitve za nekatere izdelke po poreklu iz Bosne in Hercegovine ter Hrvaške.
(2) Uredba Sveta (ES) št. 6/2000 z dne 17. decembra 1999 o aranžmajih, ki se uporabljajo za uvoz izdelkov po poreklu iz Bosne in Hercegovine ter Republike Hrvaške v Skupnost ter za uvoz vina po poreklu iz Nekdanje jugoslovanske republike Makedonije in Republike Slovenije [2], uvaja razdelitev obstoječih skupnih koncesij v koncesije, ki veljajo posebej za določeno državo, za Bosno in Hercegovino ter Hrvaško.
(3) Ustrezno je, da se ta pristop upošteva tudi za tekstilne izdelke in se tako obstoječe skupne količinske omejitve razdelijo v omejitve, ki veljajo posebej za Bosno in Hercegovino (30 %) ter Hrvaško (70 %), glede na vzorce trgovanja in dejansko izkoriščenost količinskih omejitev v zadnjih treh letih (1996-1998), in je zato treba spremeniti prilogi III B in VI k Uredbi (ES) št. 517/94.
(4) Svet za splošne zadeve z dne 13. septembra 1999 je pozval Komisijo, da prouči možnosti za izboljšanje sedanjih ukrepov.
(5) Zato je ustrezno, da se povečajo višine kvot za Bosno in Hercegovino ter Hrvaško, pri čemer se kot osnova vzame stopnja rasti kvote na kategorijo, ki je bila predvidena v Dopolnilnem protokolu k Sporazumu o sodelovanju med Evropsko gospodarsko skupnostjo in Socialistično federativno republiko Jugoslavijo o trgovini s tekstilnimi izdelki, ki je bil sklenjen s Sklepom 90/649/EGS [3].
(6) V nekaterih primerih je ustrezno dopustiti, da se uvozna dovoljenja izdajajo elektronsko.
(7) Višine kvot za kategorijo 6 za leto 1999 za Bosno in Hercegovino ter Hrvaško se morajo povečati, da bi lahko razrešili nekatere nerešene zahtevke za uvoz -
SPREJEL NASLEDNJO UREDBO:
Člen 1
Prilogi IIIB in VI k Uredbi (ES) št. 517/94 se nadomestita s prilogama, ki sta v prilogah I in II k tej uredbi.
Člen 2
V členu 21 se doda naslednji odstavek:
"4. Uvozna dovoljenja se na zahtevo zadevnega uvoznika lahko izdajo elektronsko. Pri upravičeni zahtevi tega uvoznika in pod pogojem, da so izpolnjene določbe iz odstavka 3 tega člena, se lahko uvozno dovoljenje, izdano elektronsko, nadomesti z uvoznim dovoljenjem v papirni obliki, ki ga izda pristojni organ iste države članice, ki je izdala izvirnik uvoznega dovoljenja. Vendar ta organ izda uvozno dovoljenje v pisni obliki šele, ko je zagotovil, da je bilo dovoljenje, izdano v elektronski obliki, razveljavljeno.
Komisija lahko v skladu s postopkom iz člena 25(1), (2) in (3) sprejme katerikoli ukrep, potreben za izvajanje tega odstavka."
Člen 3
Da bi lahko upoštevali nekatere dodatne zahtevke za uvozna dovoljenja, vložene v letu 1999, se v Prilogi III B pod "Republika Bosna in Hercegovina ter Hrvaška" pri kategoriji 6 "Količina""1415" nadomesti s "1465".
Člen 4
Ta uredba začne veljati na dan objave v Uradnem listu Evropskih skupnosti.
Vendar pa začne člen 1 veljati od 1. januarja 2000, člen 2 pa od 20. decembra 1999.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. decembra 1999

Labels: 1
3
5